Opera (navegador)

O navegador Opera é un navegador web creado pola empresa norueguesa Opera Software en 1994. Opera é de balde dende a súa versión 8.50, sendo anteriormente shareware ou adware (con publicidade), e antes da súa versión 5.0 era de pago exclusivamente.

O navegador Opera é coñecido pola súa velocidade, seguridade, soporte de estándares (especialmente CSS), tamaño reducido, *intercionalidade e constante innovación. Foi un dos primeiros navegadores en incluír "lapelas" para a navegación pola web, sendo esta a principal característica nas súas primeiras versións. A versión 6 foi a primeira en contar con soporte de codificacións internacionais, e non foi ata a versión 7, reconstruída dende os cimentos, que contou con compatibilidade total con especificacións como DOM (Document Object Model), CSS2 (Cascading Style Sheets, segunda revisión) e XHTML (Extensible Hypertext Markup Language ou HTML extensible). A versión 7.6, unha versión de previsualización técnica ou Alfa, incluíu un novedoso sistema de recoñecemento de voz baseado en XML (VoiceXML), facilitando así a accesibilidade, que se mantivo na versión 8. Posteriormente, á mesma versión 8 agregóuselle soporte nativo de gráficos SVG Tiny.

As súas maiores distribucións son para Windows, macOS e Linux, mais atópase tamén dispoñible para unha variedade doutras plataformas, incluíndo OS/2, Solaris e FreeBSD. Ademais, existen versións para unha ampla variedade de dispositivos móbiles (xeralmente, de pago).

 Características (v 8.5x) 
 Soporte de RSS e Atom (sindicación de contido): Cando un sitio web ofrece este servizo, Opera mostra unha icona na barra de dirección para subscribirse e comprobar automaticamente o novo contido do mesmo.
 Cliente de correo integrado (chamado M2): Destaca por ser moi pequeno (ocupa 40 KB no disco duro) e completo.
 Identificador (administrador de usuarios/contrasinais): Ofrece a posibilidade de recordar datos de acceso de calquera sitio web que así o requira, xa sexa recordar datos só para a páxina actual, todo o servidor, non para a páxina actual ou non para todo o servidor.
 Administrador de descargas: Permite, entre outras cousas, pausar calquera descarga e continuala cando así se requira (especialmente útil con arquivos grandes), ou realizar múltiples descargas simultaneamente levando unha mellor monitorización, así como poder levar un historial das mesmas.
 Cliente de chat IRC.
 Navegación por sesións: Permite gardar a sesión de navegación actual e volver retomala. Así, o usuario pode pechar o navegador, e abrilo máis tarde tendo exactamente as mesmas páxinas abertas que cando o pechou.
 Administrador de cookies (pegadas): Permite explorar/buscar as cookies polo sitio ou usuarios do identificador, ademais de mostrar en detalle a información contida nas mesmas.
 Notas: Permite almacenar pequenos textos asociados á páxina que se estea visitando.
 Soporte de estándares. Soporta CSS 2.1, XHTML 1.1, HTML 4.01, WML 2.0, ECMAScript, DOM 2 e SVG 1.1 tiny.
 Eliminar información privada. Permite eliminar con só un clic cookies, datos e páxinas protexidos por contrasinal, caché, historial de páxinas visitadas, historial de direccións escritas, historial de enlaces visitados, historial de arquivos descargados e outros tipos de información privada.
 Navegación por voz: Só en inglés e para Windows 2000/XP.
 Navegación por medio de tabs (lapelas).
 Zoom nas páxinas: Permite ver o contido de calquera páxina a distintas escalas; isto resulta útil para ver imaxes que exceden as dimensións do monitor, ou páxinas que son máis anchas que a pantalla, polo que resultan difíciles de ler noutros navegadores.
 Bloqueo de popups (fiestras emerxentes).

 Características (v 9.x) 
As principais novidades da versión 9.0 de Opera son:

Inclusión dun xestor de descargas BITTORRENT, un protocolo que está conseguindo un grande éxito en Internet, pese a que ultimamente se viu tamén perseguido polas asociacións de protección dos dereitos de propiedade intelectual, o que motivou tamén unha certa polémica coa súa inclusión en Opera. O xestor de descargas do navegador noruegués é agora transparente as descargas que se realizan mediante HTTP, FTP ou BITTORRENT.
Previsualización do contido das lapelas en thumbnails. Agora, cando nos sitúemos sobre unha lapela, poderemos ve-lo que contén en forma dunha pequena imaxe flotante (o que tecnicamente se coñece como thumbnail).
Uso de Widgets, pequenas aplicacións que se poden situar no escritorio do noso sistema operativo engadindo funcionalidades. Son idénticos ós que facilita Mac VOS X ou o Windows Vista.
Bloqueador de contido. Podemos impedi-la visualización de imaxes ou outros elementos dunha páxina web con tan só unha pulsación de teclado e rato.
Posibilidade de configura-la nosa ferramenta de busca, tal e como xa inclúen a maioría dos navegadores.
Editor de texto avanzado.

 Historial das versións para Windows 
 Opera 2.1 - 1996
 Opera 3.0 - 1998
 Opera 4.0 - 28 de xuño do 2000
 Opera 5.0 - 6 de decembro do 2000
 Opera 6.0 - 29 de novembro do 2001
 Opera 7.0 - 11 de xaneiro do 2003
 Opera 8.00 - 21 de abril do 2005
 Opera 9.00 - 21 de setembro do 2006
 Opera 10.00 - 31 de agosto de 2009
 Opera 11.00 - 16 de decembro de 2010
 Opera 12.00 - 7 de xuño de 2011
 Opera 2013 - 12 de febreiro de 2013
 Opera 2014 - 4 de marzo de 2014
 Opera 2015 - 27 de xaneiro de 2015
 Opera 2016 - 2 de febreiro de 2016
 Opera 2017 - 7 de febreiro de 2017
 Opera 2018 - 4 de xaneiro de 2018

 Véxase tamén 

 Ligazóns externas 
 Web de Opera
 Comunidade de Opera
 Opera en Galego

Categoría:Navegadores web
Categoría:Software multiplataforma
Categoría:Freeware